Kremský, Peter, poslanec NR SR (2022-09-21):
Ďakujem, pán predsedajúci. Uvediem teraz návrh zákona, ktorým sa mení a dopĺňa zákon č. 89/2016 Z. z. o výrobe, označovaní a predaji tabakových výrobkov a súvisiacich výrobkov a o zmene a doplnení niektorých zákonov a ktorým sa mení a dopĺňa zákon č. 377/2004 Z. z. o ochrane nefajčiarov a o zmene a doplnení niektorých zákonov v znení neskorších predpisov. Predkladajú ho do legislatívneho procesu poslanci, skupina poslancov Národnej rady Slovenskej republiky. Dôvodom tejto novely je to, že súčasná právna úprava neobsahuje žiadnu reguláciu tzv. nikotínových vrecúšok, ktorá predstavuje, ktoré predstavujú alternatívu k fajčeniu cigariet, pri ktorých sa predpokladá, že sú menej škodlivé. Stále sa však jedná o výrobky s obsahom nikotínu, ktorý je návykovou látkou, a preto je potrebné vyplniť právnu medzeru s cieľom znížiť potenciálne zdravotné riziká a zabezpečiť ochranu mladistvých a detí. Predmetný návrh zákona zavádza širokú úpravu, ktorej obsahom je najmä definícia nikotínových vrecúšok, ich uvádzanie na trh, regulácia zloženia vrecúšok, označovanie týchto výrobkov, zdravotné varovania, zber údajov, kontrola a sankcie za nedodržanie povinností zo strany výrobcu, dovozcu a distribútora. Nová právna úprava sa zavádza po vzore úpravy elektronických cigariet a je plne v súlade napríklad aj s reguláciou nikotínových vrecúšok v Českej republike. Účelom navrhovanej právnej úpravy je takisto vytvoriť priestor pre zákonodarcu neskôr v ďalších legislatívnych krokoch, upraviť prípadne zdaňovanie a ďalšiu potrebnú reguláciu na zabezpečenie ochrany zdravia a ochrany detí a mladistvých. K zákonu možno poviem toľko, že osobne ma veľmi prekvapilo, že nikotínové vrecúška sú veľmi rozšírené medzi mladistvými a dokonca i deťmi na Slovensku, používajú sa pod názvom ´žuvák´ alebo žuvací tabak, aj keď tabak neobsahujú paradoxne a, žiaľ, tým, že mnohí učitelia a rodičia nevedia, o čo ide, nepoznajú to, považujú tieto sáčky za žuvačky a bežne ich používajú aj deti na druhom stupni základných škôl. Problém je v tom, že tieto nikotínové sáčky často obsahujú oveľa viac nikotínu ako bežná cigareta. Je to bežne tri až štyrikrát viac, niektoré dokonca desaťkrát viac a keď takéto dieťa, ktoré má možno 40 kg, do seba dostane 50 mg nikotínu, tak viete si predstaviť, že čo asi to znamená. Veľmi ma prekvapilo, že takéto nikotínové vrecúška neboli doteraz nijak zakomponované do legislatívy Slovenskej republiky, že ich legislatíva v podstate nepoznala a to, samozrejme, vytvára obrovský priestor pre komerčný sektor na ich propagáciu, predaj a takto sa dostávajú aj do rúk deťom, keďže tie ceny sú naozaj symbolické, stoja zhuba toľko ako krabička cigariet. A, žiaľ, dokonca sa stávajú aj objektom rôznych výziev a, a súťaží medzi deťmi, kto si ich dá viac naraz a podobne, potom deti omdlievajú, dostávajú sa do nemocnice a podobne. Preto som pokladal za veľmi dôležité zaviesť tieto nikotínové vrecúška do legislatívy, definovať ich tam, upraviť podmienky, za akých sa môžu predávať, používať, samozrejme, len od 18 rokov, tak ako každé iné nikotínové výrobky. A preto, preto vlastne som si zobral príklad z úpravy v Českej republike, kde už to je dlhšie upravené a myslím si, že veľmi dobre. A, samozrejme, toto je výrobok, ktorý má nahrádzať cigarety, čiže je „zdravší“, samozrejme nespôsobuje dym, nepostihuje pľúca, nepostihuje dýchacie cesty, nespôsobuje v tej miere vlastne rakovinu ako klasické tabakové dymové výrobky. Čiže je to, je to v podstate vítaná alternatíva, nechcem to nejako zatracovať, ale na druhej strane určite nie je určený do rúk deťom a mladistvým. Čiže toto je dôvod, prečo je veľmi dôležité, aby takýto zákon prešiel a aby takáto úprava platila, aby to bolo jasne definované, upravené, aby tie pravidlá boli jasné, aby, aby vlastne aj verejnosť sa trošku viac dozvedela, čo to je, ako sa to používa. Možno je to krok pre mnohých učiteľov, rodičov, aby si to všimli, čo používajú ich deti, čo si kupujú, čo majú doma a či naozaj to, čo majú v ústach, je len neškodná žuvačka, alebo je to zdroj nikotínu, ktorý prúdi do ich tela. Takže zatiaľ asi toľko pri uvedení zákona. Ak sú otázky k nejakým konkrétnym bodom, rád ich zodpoviem. Som, samozrejme, otvorený diskusiám o zmenách v druhom čítaní a chcel by som vás požiadať o podporu tohto zákona na ochranu detí a mladistvých v našej krajine. Ja verím, že každý bez ohľadu na politické tričko vie, prečo je to dôležité a že takýto zákon podporíte. Ďakujem.